Oppositiojohtaja Aleksei Navalnyi oli kehottanut äänestämään taktisesti kommunisteja.

Mielenosoituksessa vaadittiin vapaita vaaleja 10. elokuuta Moskovassa. Kyltissä lukee: ”Täällä äänestämme me!” EPA/AOP

Putinin puolue Yhtenäinen Venäjä menetti Moskovan paikallisvaaleissa noin kolmanneksen tukemistaan ehdokkaista. Puolueen suosio on uutistoimisto Reutersin mukaan alimmillaan kymmeneen vuoteen.

Viime kesänä Venäjällä tehtiin erittäin epäsuosittu eläkeuudistus. Se aiheutti laajoja mielenosoituksia ja Kreml laittoi syyn Putinin Yhtenäinen Venäjä -puolueen niskoille, mikä sai puolueen suosion pohjalukemiin, kertoo Moscow Times.

Oppositiojohtaja Aleksei Navalnyi kehotti kannattajiaan äänestämään taktisesti ehdokkaita, joilla on parhaat mahdollisuudet päihittää Yhtenäisen Venäjän tukemat ehdokkaat. Monissa Moskovan vaalipiireissä nämä olivat kommunisteja.

Vaalilautakunta hylkäsi ennen vaaleja useita oppositioehdokkaita linjaamalla, että osa kannattajakorteista ei ollut aitoja. Opposition mielestä kannattajakortit hylättiin poliittisista syistä. Tämä johti kymmenien tuhansien ihmisten mielenosoituksiin, joissa mellakkapoliisi pidätti satoja.

Oppositio on nyt saamassa 20 paikkaa 45 edustajapaikasta Moskovan parlamentissa.

Loput 25 paikkaa menevät edustajille, joita Yhtenäinen Venäjä tukee, mikä riittää enemmistöön, mutta on iso menetys aiempaan nähden.

Puolueella ei ollut vaaleissa virallisesti yhtään ehdokasta, koska puolueen suosio on ollut ennätyksellisen alhaalla. Puolueen tukemat ehdokkaat olivat virallisesti ehdolla ”riippumattomina” tai muiden ryhmittymien jäseninä.

Viime vaaleissa 2014 puoleen tukemista ehdokkaista läpi pääsi 38, joista kymmenen on riippumattomina ja 28 virallisesti Yhtenäisen Venäjän ehdokkaina, kertoo Reuters.

Sähköinen äänestäminen katkesi

Tilalle valittiin etenkin kommunisteja. Kommunistinen puolue voitti Moskovassa 13 paikkaa, kun se sai viime vaaleissa viisi. Loput paikat menivät oppositiopuolue Jablokolle ja Oikeudenmukainen Venäjä Puolueelle.

Meduzan mukaan Moskovan Yhtenäinen Venäjä -puolueen johtaja Andrei Metelskii joutuu jättämään parlamentin. Hän on istunut parlamentissa vuodesta 2001. Hänen tilalleen valittiin kommunisti Sergei Savostjanov.

Moskovassa oli käytössä sähköinen äänestäminen, jossa oli äänestyksen aikana häiriö kolmella Moskovan alueella. Kaikilla näillä alueilla voitti Putinin puolueen tukema ehdokas.

Katkon takia osa äänestäjistä ei voinut äänestää internetin välityksellä, mikä on voinut aiheuttaa merkittävää vinoumaa. Kokonaisuudessaan 90,8 prosenttia äänistä annettiin internetin välityksellä.

Äänestysaktiivisuus oli 21,77 prosenttia. Vuoden 2014 Moskovan parlamentin vaaleissa se oli 21,04 prosenttia.

Ympäri Venäjän äänestettiin eilen paikallis- ja aluevaaleissa yhteensä 85 paikkakunnalla.